《赠李叔龙以尚书郎迁建平太守诗》
魏晋·挚虞

我有良朋，时惟李生。拊翼岐蜀，翻飞上京。明试以功，聿骏有声。

三载考绩，剖符建平。

惟彼建平，居江之濑。明明在上，率下和会。谁谓水深，曾不浮芥。

谁谓旷远，王道无外。

亦既受命，作式南蕃。枢机之发，化流夷蛮。多见阙殆，以慎尔愆。

无自立辟，而逾短垣。

龙爱同泉，凤恋共林。之子云往，我劳弥深。既有行李，以通其音。

南龟象齿，实将云心。

作者简介：（?—311）西晋京兆长安人，字仲洽。少事皇甫谧。才学通博，著述不倦。举贤良，拜中郎，累官至卫尉卿。惠帝永兴元年，从帝至长安。旋流离鄠杜间，入南山。还洛，官至太常卿。怀帝永嘉中，洛阳荒乱，人饥相食，以馁卒。著述甚多，有《文章志》、《文章流别集》等。明人辑有《晋挚太常集》。